สปส. เลื่อนจ่ายเงินสมทบประกันสังคม
สปส. เลื่อนหรือขยายการนำส่งเงินสมทบ นายจ้าง ผู้ประกันตนที่ได้รับผลกระทบจากการชุมนุมทางการเมืองในเขตพื้นที่ปทุมวัน
11 พ.ค. 2553

สปส. เลื่อนหรือขยายการนำส่งเงินสมทบ นายจ้าง ผู้ประกันตนที่ได้รับผลกระทบจากการชุมนุมทางการเมืองในเขตพื้นที่ปทุมวัน
สำนักงานประกันสังคม (สปส.) เห็นใจนายจ้าง และผู้ประกันตนมาตรา 39 ในเขตพื้นที่ปทุมวัน ที่ได้รับผลกระทบจากสถานการณ์การชุมนุมทางการเมือง ประกาศขยายหรือเลื่อนเวลา การนำส่งเงินสมทบ เดือนมีนาคม ถึงเดือนกรกฎาคม 2553 ได้ภายในวันที่ 31 ส.ค. 53 
เนื่องจากได้เกิดสถานการณ์การชุมนุมทางการเมือง ซึ่งส่งผลกระทบต่อการประกอบธุรกิจของสถานประกอบการในท้องที่เขตปทุมวัน กรุงเทพฯ ทั้งนี้สำนักงานประกันสังคม (สปส.) ได้ตระหนักและให้ความช่วยเหลือเพื่อบรรเทาความเดือดร้อนแก่ นายจ้างและผู้ประกันตน  ในเขตพื้นที่ดังกล่าว ซึ่งมีหน้าที่ต้องนำส่งเงินสมทบ ตามพระราชบัญญัติประกันสังคม พ.ศ. 2533 และพระราชบัญญัติเงินทดแทน พ.ศ. 2537 สำนักงานประกันสังคม จึงออกประกาศการขยายหรือเลื่อนกำหนดเวลาการนำส่งเงินสมทบของสถานประกอบการและผู้ประกันตน ดังต่อไปนี้
1. ให้ขยายหรือเลื่อนกำหนดเวลาการนำส่งเงินสมทบเข้ากองทุนประกันสังคมของนายจ้างที่มีสถานประกอบการตั้งอยู่ในเขตพื้นที่ปทุมวัน กรุงเทพมหานคร ซึ่งมีหน้าที่ส่งเงินสมทบ   เข้ากองทุนประกันสังคม สำหรับงวดการจ่ายค่าจ้าง(ประจำเดือนมีนาคม – เดือนกรกฎาคม พ.ศ. 2553 ) โดยให้นำส่งเงินสมทบได้ภายในวันที่ 31 สิงหาคม พ.ศ. 2553 
2. ให้ขยายหรือเลื่อนกำหนดเวลาการนำส่งเงินสมทบเข้ากองทุนประกันสังคม ในส่วน  ของผู้ประกันตน ตามมาตรา 39 ที่มีภูมิลำเนาหรือทำงานอยู่ในเขตปทุมวัน กรุงเทพมหานคร  ซึ่งมีหน้าที่ส่งเงินสมทบเข้ากองทุนประกันสังคม สำหรับเงินสมทบ(ประจำเดือนมีนาคม – เดือนกรกฎาคม พ.ศ. 2553 โดยให้นำส่งเงินสมทบได้ภายในวันที่ 31 สิงหาคม พ.ศ. 2553)
3. สำหรับการนำส่งเงินสมทบเข้ากองทุนเงินทดแทนของนายจ้างที่มีสถานประกอบการที่ตั้งอยู่ในเขตปทุมวัน กรุงเทพมหานคร ซึ่งมีหน้าที่นำส่งเงินสมทบ งวดที่ 1/2553  (เดือนมกราคม – มีนาคม พ.ศ. 2553) และงวดที่2 /2553 (เดือนเมษายน – เดือนมิถุนายน พ.ศ. 2553) ให้นำส่งเงินสมทบได้ภายในวันที่ 31 สิงหาคม พ.ศ. 2553  เช่นกัน หากนายจ้าง ผู้ประกันตนมีข้อสงสัยสอบถามข้อมูลได้ที่สำนักงานประกันสังคมเขตพื้นที่/จังหวัด/สาขา ที่ท่านสะดวก หรือโทร.1506 (เจ้าหน้าที่ให้บริการทุกวัน ตั้งแต่ 07.00-19.00 น. ระบบโทรศัพท์ ตอบรับอัตโนมัติให้บริการตลอด 24 ชั่วโมง) ดูรายละเอียดเพิ่มเติมได้ที่ www.sso.go.th